Document ID: 31976L0579

ΟΔΗΓΙΑ ΤΟΥ ΣΥΜΒΟΥΛΙΟΥ της 1ης Ιουνίου 1976 περί καθορισμού των αναθεωρημένων βασικών κανόνων προστασίας της υγείας του πληθυσμού και των εργαζομένων έναντι των κινδύνων που προκύπτουν από ιοντίζουσες ακτινοβολίες (76/579/Ευρατόμ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Κοινότητος Ατομικής Ενεργείας, και ιδίως τα άρθρα 31 και 32,
την πρόταση της Επιτροπής, η οποία διετυπώθη κατόπιν γνώμης της ομάδος προσωπικοτήτων που ορίσθησαν από την Επιστημονική και Τεχνική Επιτροπή μεταξύ των επιστημόνων εμπειρογνωμόνων των Κρατών μελών, τη γνώμη της Συνελεύσεως (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι η συνθήκη περί ιδρύσεως της Ευρωπαϊκής Κοινότητος Ατομικής Ενεργείας ορίζει ότι πρέπει να καθορισθούν οι βασικοί κανόνες προστασίας της υγείας του πληθυσμού και των εργαζομένων έναντι των κινδύνων που προκύπτουν από ιοντίζουσες ακτινοβολίες, όπως προβλέπονται ιδίως στο άρθρο 30, για να δοθεί η δυνατότης σε κάθε Κράτος μέλος, να θεσπίσει, κατά το άρθρο 33, τις κατάλληλες νομοθετικές, κανονιστικές και διοικητικές διατάξεις, ώστε να εξασφαλισθεί η τήρηση των βασικών αυτών κανόνων, να λάβει τα αναγκαία μέτρα για την εκπαίδευση, την παιδεία και την επαγγελματική κατάρτιση, και να θεσπίσει διατάξεις εναρμονισμένες προς τις εφαρμοζόμενες εν προκειμένω στα λοιπά Κράτη μέλη-
ότι το Συμβούλιο εξέδωσε την 2α Φεβρουαρίου 1959, οδηγίες, με τις οποίες καθορίζονται τέτοιοι βασικοί κανόνες (3), τροποποηθέντες για τελευταία φορά με την οδηγία 66/45/Ευρατόμ (4)-
ότι η ανάγκη μιας γενικής αναθεωρήσεως αυτών των οδηγιών ενεφανίσθη προοδευτικώς, τόσον υπό το πρίσμα της εξελίξεως των επιστημονικών γνώσεων στον τομέα της προστασίας από ακτινοβολίες, όσον και εκ της πρακτικής πείρας, που απεκτήθη με την εφαρμογή αυτών των οδηγιών από τις εθνικές νομοθεσίες-
ότι η προστασία της υγείας των εργαζομένων και του πληθυσμού απαιτεί να υπόκειται σε ρύθμιση κάθε δραστηριότης, η οποία εγκυμονεί κίνδυνο, που προκύπτει από ιοντίζουσες ακτινοβολίες-
ότι οι βασικοί κανόνες πρέπει να προσαρμόζονται προς τους όρους χρησιμοποιήσεως της πυρηνικής ενεργείας και ότι ποικίλλουν, αναλόγως, αν πρόκειται για την προσωπική ασφάλεια των εργαζομένων, που εκτίθενται στις ιοντίζουσες ακτινοβολίες ή για την προστασία του πληθυσμού-
ότι η προστασία της υγείας των εργαζομένων, που εκτίθενται στις ιοντίζουσες ακτινοβολίες, απαιτεί, αφενός την διοργάνωση της προστασίας από έκθεση σε ακτινοβολία και τον υπολογισμό της εκθέσεως, και αφετέρου μία κατάλληλη ιατρική επίβλεψη-
ότι η προστασία της υγείας του πληθυσμού συνεπάγεται ένα σύστημα επιβλέψεως, ελέγχου και επεμβάσεως σε περίπτωση ατυχήματος,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
ΤΙΤΛΟΣ I ΟΡΙΣΜΟΙ
Άρθρο 1
Για την εφαρμογή της παρούσης οδηγίας, οι ακόλουθοι όροι νοούνται ως εξής:
α) Φυσικοί όροι, μεγέθη και μονάδες
Ιοντίζουσες ακτινοβολίες είναι οι ακτινοβολίες, που συνίστανται εκ φωτονίων ή σωματιδίων, ικανών να προξενήσουν το σχηματισμό ιόντων αμέσως ή εμμέσως.
Ραδιενέργεια (Α) μιας ποσότητος ενός ραδιονουκλεϊδίου είναι το πηλίκο του dN διά dt, όπου dN είναι ο αριθμός των αυτομάτων πυρηνικών μετασχηματισμών, που συμβαίνουν σ' αυτή την ποσότητα κατά τον χρόνο dt.
A =
Το Curie (CI) είναι η ειδική μονάς ραδιενεργείας. Στο διεθνές σύστημα μονάδων, η μονάς είναι το δευτερόλεπτο στην μείον ένα: s 1.
1 Ci = 3,7 x 1010 s 1 (ακριβώς)
Απορροφουμένη δόση (D) είναι το πηλίκο του d διά dm, όπου d είναι η μέση ενέργεια η μεταδιδομένη από τις ιοντίζουσες ακτινοβολίες στην ύλη εντός ενός στοιχείου όγκου και dm η μάζα της ύλης,η περιεχομένη εντός αυτού του στοιχείου όγκου.
D =
Το rad (rd) είναι η ειδική μονάς απορροφουμένης δόσεως. Στο διεθνές σύστημα μονάδων η μονάς, η οποία χρησιμοποιείται είναι το joule ανά χιλιόγραμμο (jkg 1)-
1 rd = 10 2kg 1
Γραμμική μετάδοση ενεργείας ή περιορισμένη γραμμική ικανότης ανασχέσεως δια κρούσεως (LΔ) φορτισμένων σωματιδίων εντός ενός υλικού μέσου, είναι το πηλίκο του dE δια dl, όπου dl είναι η διαδρομή, που διανύει το σωματίδιο και dE η μέση απώλεια ενεργείας, η οποία οφείλεται στις συγκρούσεις, με μεταδόσεις ενεργείας μικρότερες από μία δεδομένη τιμή Δ.
LΔ = () Δ
Για τους υπολογισμούς της προστασίας από ακτινοβολίες λαμβάνοναι υπόψη όλες οι μεταδόσεις ενεργείας κατά τρόπο ώστε
LΔ να γίνεται L
Ροή (σωματιδίων) (Φ) είναι το πηλίκο του dN δια da, όπου dN είναι ο αριθμός των σωματιδίων, που εισχωρούν σε μία σφαίρα και da η επιφάνεια ενός μεγίστου κύκλου της σφαίρας αυτής.
Φ =
Πυκνότης ροής (φ) είναι το πηλίκο του dΦ δια dt όπου dΦ είναι η ροή των σωματιδίων κατά το χρόνο dt.
φ =
β) Ραδιολογικοί, βιολογικοί και ιατρικοί όροι
Έκθεση είναι κάθε έκθεση ανθρώπων σε ιοντίζουσες ακτινοβολίες. Διακρίνεται σε:
- εξωτερική έκθεση: έκθεση, προκύπτουσα από πηγές που ευρίσκονται εκτός του σώματος,
- εσωτερική έκθεση: έκθεση, προκύπτουσα από πηγές που ευρίσκονται εντός του σώματος,
- ολική έκθεση: άθροισμα της εξωτερικής και της εσωτερικής εκθέσεως.
Συνεχής έκθεση είναι μία εξωτερική έκθεση κατά την οποία η πηγή ακτινοβολίας υποβάλλει το σώμα ή το κρίσιμο όργανο σε ακτινοβόληση διαρκείας της οποίας η ένταση δύναται να μεταβάλλεται με τον χρόνο, ή μία εσωτερική έκθεση, που οφείλεται σε διαρκή πρόσληψη και της οποίας η στάθη δύναται να μεταβάλλεται με τον χρόνο.
Εφάπαξ έκθεση είναι μία εξωτερική έκθεση, κατά την οποία η πηγή ακτινοβολίας υποβάλλει το σώμα ή το κρίσιμο όργανο σε μία ακτινοβόληση βραχείας διαρκείας ή μία εσωτερική έκθεση ως αποτέλεσμα της προσλήψεως ραδιονουκλεϊδίων εντός μικρού χρονικού διαστήματος.
Ισοδύναμο δόσεως (H) είναι το γινόμενο της απορροφουμένης δόσεως (D) επί τον συντελεστή ποιότητος (Q) και επί το γινόμενο όλων των άλλων τροποποιητικών συντελεστών (N). Όταν η λέξη "δόση", χρησιμοποιείται μόνη, θεωρείται ότι πρόκειται πάντοτε περί του ισοδυνάμου δόσεως.
Το rem είναι η ειδική μονάς του ισοδυνάμου δόσεως.
Ο συντελεστής ποιότητος (Q) είναι συνάρτηση της γραμμικής μεταδόσεως ενεργείας (L ) και αποσκοπεί στην στάθμιση των απορροφουμένων δόσεων, ώστε να καταδειχθεί η σημασία τους για τις ανάγκες της προστασίας από ακτινοβολίες.
Σωρευτική δόση είναι το άθροισμα όλων των δόσεων, που λαμβάνει ο εκτιθέμενος εργαζόμενος κατά τις ώρες εργασίας από τις γνωστές πηγές, πλην των δόσεων, που οφείλονται στο φυσικό υπόστρωμα ακτινοβολιών και στις ιατρικές εξετάσεις και θεραπείες.
Ολόσωμη δόση είναι η δόση, η προκύπτουσα από έκθεση, που θεωρείται ομογενής για ολόκληρο το σώμα.
Μερική δόση είναι η δόση, που προκύπτει από έκθεση ενός μέρους του σώματος ή ενός ή περισσσοτέρων οργάνων.
Ολική δόση είναι το άθροισμα των δόσεων, που προέρχονται από την ολική έκθεση.
Αθροιστική δόση είναι η δόση, την οποία θα έχει δεχθεί επί πεντηκονταετία όργανο ή ιστός συνεπεία προσλήψεως ενός ή πολλών ραδιονουκλεϊδίων.
Γενετική δόση για ένα δεδομένο πληθυσμό είναι η δόση, η οποία, αν ελαμβάνετο πράγματι από κάθε ένα άτομο από της συλλήψεως μέχρι της μέσης ηλικίας αναπαραγωγής, θα συνεπαγόταν γι' αυτό τον πληθυσμό στο σύνολό του, την ίδια γενετική επιβάρυνση, την οποία προκαλούν οι δόσεις, που λαμβάνονται στην πραγματικότητα από τα άτομα του πληθυσμού αυτού. Η γενετική δόση δύναται να υπολογισθεί από το γινόμενο της ετησίας γενετικώς σημαντικής δόσεως επί τη μέσην ηλικία αναπαραγωγής οριζομένη σε 30 έτη.
Ετησία γενετικώς σημαντική δόση για ένα πληθυσμό είναι η μέση τιμή των ετησίων γοναδικών δόσεων των ατόμων του πληθυσμού- κάθε μία από τις ατομικές γοναδικές δόσεις σταθμίζεται με ένα συντελεστή ο οποίος λαμβάνει υπόψη τον πιθανό αριθμό των παιδιών, που πρόκειται να συλληφθούν μετά την έκθεση.
Κρίσιμο όργανο είναι το όργανο, για το οποίο ο λόγος της δόσεως, που προκύπτει από εξωτερική και εσωτερική έκθεση, προς την μεγίστη επιτρεπομένη, για το όργανο αυτό, μερική δόση, είναι μέγιστος.
Μέγιστες επιτρεπτές δόσεις είναι τα όρια που έχουν καθορισθεί για την έκθεση των εργαζομένων. Εφαρμόζονται μόνον για την έκθεση που προκύπτει από την εργασία τους, πλην της εκθέσεως, που προκύπτει από το φυσικό υπόστρωμα ακτινοβολιών και από ιατρικές εξετάσεις και θεραπείες στις οποίες υποβάλλονται.
Παράγωγο όριο συγκεντρώσεως ενός ραδιονουκλεϊδίου στον εισπνεόμενο αέρα, εκφραζόμενο σε μονάδα ραδιενεργείας ανά μονάδα όγκου, είναι η μέση ετησία συγκέντρωση στον αέρα, ο οποίος εισπνεόμενος επί 2 000 ώρες εργασίας, συνεπάγεται για τον οργανισμό ή το κρίσιμο όργανο, μία αθροιστική δόση, ίση προς την ετησία μεγίστη επιτρεπτή δόση.
Ραδιενεργός μόλυνση είναι η μόλυνση ενός υλικού, μιας επιφανείας, ενός οποιουδήποτε περιβάλλοντος ή προσώπου από ραδιενεργούς ουσίες.
Στην ειδική περίπτωση του ανθρωπίνου σώματος, η μόλυνση αυτή περιλαμβάνει τόσο την εξωτερική μόλυνση του δέρματος όσο και την εσωτερική μόλυνση, που επέρχονται μέσω οποιασδήποτε οδού.
Πρόσληψη είναι η ποσότης ραδιενεργείας, που εισάγεται στον οργανισμό από το εξωτερικό περιβάλλον.
Όριο ετησίας προσλήψεως για ένα δεδομένο άτομο, είναι η ποσότης ραδιενεργείας η οποία εισαγομένη στον οργανισμό, συνεπάγεται, για ολόκληρο τον οργανισμό ή για το κρίσιμο όργανο, μία αθροιστική δόση ίση προς το κατάλληλο όριο, που έχει καθορισθεί για την ετησία δόση στα άρθρα 7, 8, 9 και 11.
Ραδιοτοξικότης είναι η τοξικότης, που οφείλεται στις ιοντίζουσες ακτινοβολίες, οι οποίες εκπέμπονται από ένα προσληφθέν ραδιονουκλεΐδιο και από τα θυγατρικά του προϊόντα. Η ραδιοτοξικότης δεν συνδέεται μόνον με τα ραδιενεργά χαρακτηριστικά αυτού του ραδιονουκλεϊδίου, αλλά με την χημική και φυσική του κατάσταση, καθώς και με τον μεταβολισμό αυτού του στοιχείου μέσα στον οργανισμό ή μέσα στο όργανο.
γ) Λοιποί όροι
Πηγή είναι μία συσκευή ή μία ουσία ικανή να εκπέμπει ιοντίζουσες ακτινοβολίες.
Κλειστή πηγή είναι μία πηγή αποτελουμένη από ραδιενεργούς ουσίες, σταθερώς ενσωματωμένες εντός στερεών, μη ραδιενεργών υλικών, ή σφραγισμένη εντός μη ραδιενεργού περιβλήματος, το οποίο παρουσιάζει ικανή αντοχή, ώστε να εμποδίζει, υπό κανονικές συνθήκες χρήσεως, οποιαδήποτε διαρροή ραδιενεργών ουσιών και κάθε δυνατή μόλυνση.
Ραδιενεργός ουσία είναι κάθε ουσία, που περιέχει ένα ή περισσότερα ραδιονουκλεΐδια, των οποίων η ραδιενέργεια ή η συγκέντρωση δεν δύναται να αγνοηθεί από απόψεως προστασίας από ακτινοβολίες.
Το φυσικό υπόστρωμα ακτινοβολιών αποτελείται από το σύνολο των ιοντιζουσών ακτινοβολιών που προέρχονται από φυσικές γήινες και κοσμικές πηγές, εφόσον η έκθεση η οποία προκύπτει απ' αυτές, δεν αυξάνεται από ανθρώπινη επέμβαση.
Κρίσιμη διάταξη είναι μία διάταξη σχασίμων υλικών, εντός της οποίας δύναται να διατηρηθεί μία αλυσιδωτή αντίδραση.
Πληθυσμός στο σύνολό του είναι ολόκληρος ο πληθυσμός, που περιλαμβάνει τους εκτιθεμένους εργαζομένους, τους μαθητευομένους, τους σπουδαστές και το κοινό.
Εκτιθέμενοι εργαζόμενοι είναι πρόσωπα, τα οποία, λόγω της εργασίας τους είναι δυνατόν να λάβουν ετησία δόση ανωτέρα του των μεγίστων επιτρεπτών ετησίων δόσεων.
Κρίσιμες ομάδες του πληθυσμού είναι οι ομάδες, που περιλαμβάνουν πρόσωπα, των οποίων η έκθεση σε ακτινοβολία είναι σχετικώς ομοιογενής και αντιπροσωπευτική της εκθέσεως των πλέον εκτιθεμένων προσώπων του πληθυσμού.
Κοινό είναι τα άτομα του πληθυσμού, κατά τη διάρκεια της εργασίας τους, πλην των εκτιθεμένων εργαζομένων, των μαθητευομένων και των σπουδαστών.
Ελεγχομένη περιοχή είναι μία περιοχή, που διέπεται από κανονισμούς για λόγους προστασίας έναντι ιοντιζουσών ακτινοβολιών και στην οποία η πρόσβαση υπόκειται σε έλεγχο.
Επιβλεπομένη περιοχή είναι μία περιοχή, που υπόκειται στην κατάλληλη επίβλεψη για λόγους προστασίας από ιοντίζουσες ακτινοβολίες.
Όρια δόσεως είναι τα όρια, που καθορίζονται για την έκθεση του κοινού και του πληθυσμού στο σύνολό του, καθώς και των μαθητευομένων και των σπουδαστών- δεν εφαρμόζονται για την έκθεση, που προκύπτει από το φυσικό υπόστρωμα ακτινοβολιών ή από ιατρικές εξετάσεις και θεραπείες, στις οποίες υποβάλλονται τα άτομα.
Στάθμη επεμβάσεως, είναι μία τιμή της απορροφουμένης δόσεως μία τιμή του ισοδύναμου δόσεως ή μία παράγωγη τιμή, που καθορίζεται με σκοπό την κατάρτιση σχεδίων καταστάσεως ανάγκης.
Εξουσιοδοτημένος ιατρός είναι ο υπεύθυνος ιατρός για την ιατρική παρακολούθηση των εργαζομένων της κατηγορίας Α, που αναφέρονται στο άρθρο 19, του οποίου η καταλληλότης αναγνωρίζεται από τις αρμόδιες αρχές.
Ειδικευμένοι εμπειρογνώμονες είναι πρόσωπα, που διαθέτουν τις απαιτούμενες γνώσεις και εκπαίδευση είτε για να διενεργούν φυσικές ή τεχνικές ή ραδιοτοξικολογικές δοκιμές, είτε για να δίδουν, κατα περίπτωση, τις κατάλληλες συμβουλές προς εξασφάλιση αποτελεσματικής προστασίας των ατόμων και ορθή λειτουργία των εγκαταστάσεων προστασίας, και των οποίων η ειδίκευση αναγνωρίζεται από την αρμοδία αρχή.
Ατύχημα είναι ένα απρόβλεπτο γεγονός, το οποίο προκαλεί ζημίες σε μία εγκατάσταση ή διαταραχή της ομαλής λειτουργίας μιας εγκαταστάσεως και ενδέχεται να συνεπάγεται για ένα ή περισσότερα πρόσωπα μία δόση ανωτέρα της μεγίστης επιτρεπτής.
Σχεδιασμένη ειδική έκθεση είναι έκθεση συνεπαγομένη δόση ανωτέρα της μεγίστης τριμηνιαίας επιτρεπτής δόσεως, για την οποία παρέχεται έγκριση σε ιδιαίτερες περιπτώσεις, που εμφανίζονται κατά την διάρκεια της κανονικής λειτουργίας, όταν τα τεχνικά μέσα, τα οποία θα επέτρεπαν να αποφευχθεί η έκθεση αυτή δεν υφίστανται ή δεν δύνανται να χρησιμοποιηθούν.
Έκθεση οφειλομένη σε ατύχημα είναι μία απρόβλεπτη και ακούσια έκθεση, η οποία συνεπάγεται υπέρβαση της μεγίστης επιτρεπτής δόσεως.
Έκθεση οφειλομένη σε έκτακτη ανάγκη είναι μία εθελοντική έκθεση, η οποία δικαιολογείται, όταν πρόκειται να παρασχεθεί βοήθεια σε άτομα ευρισκόμενα σε κίνδυνο, να προληφθεί έκθεση μεγάλου αριθμού προσώπων ή να διασωθεί εγκατάσταση αξίας, και η οποία προκαλεί την υπέρβαση της μεγίστης επιτρεπτής δόσεως.
ΤΙΤΛΟΣ II ΠΕΔΙΟ ΕΦΑΡΜΟΓΗΣ, ΔΗΛΩΣΗ ΚΑΙ ΑΔΕΙΑ
Άρθρο 2
Η παρούσα οδηγία εφαρμόζεται στην παραγωγή, την επεξεργασία, το χειρισμό, τη χρησιμοποίηση, την κατοχή, την αποθήκευση, τη μεταφορά και την απόρριψη ραδιενεργών ουσιών, φυσικών και τεχνητών, καθώς και σε κάθε άλλη δραστηριότητα, που εγκυμονεί κίνδυνο, προερχόμενο από ιοντίζουσες ακτινοβολίες.
Άρθρο 3
Κάθε Κράτος μέλος υποβάλλει σε υποχρέωση δηλώσεως την άσκηση των δραστηριοτήτων που προβλέπονται στο άρθρο 2.
Με την επιφύλαξη του άρθρου 5, οι δραστηριότητες αυτές, στις περιπτώσεις που καθορίζονται από κάθε Κράτος μέλος, υποβάλλονται, λόγω των πιθανών κινδύνων και άλλων σχετικών εκτιμήσεων, σε υποχρέωση προηγουμένης αδείας.
Άρθρο 4
Με την επιφύλαξη του άρθρου 5, το καθεστώς δηλώσεως και προηγουμένης αδείας δύναται να μην εφαρμοσθεί επί δραστηριοτήτων, που συνεπάγονται:
α) ραδιενεργούς ουσίες, των οποίων οι ποσότητες συνολικώς δεν υπερβαίνουν τις τιμές, που παρατίθενται στο παράρτημα I-
β) ραδιενεργούς ουσίες, των οποίων η συγκέντρωση είναι κατωτέρα των 0,002 muCi g 1, όριο το οποίο αυξάνεται μέχρι 0,01 muCi g 1, για φυσικές στερεές ραδιενεργούς ουσίες-
γ) την χρήση οργάνων ναυσιπλοΐας και συσκευών ωρολογοποιΐας, που περιέχουν ραδιοφωταυγή χρώματα, όχι όμως την κατασκευή ή επισκευή τους, πλην της περιπτώσεως που προβλέπεται υπό α)-
δ) συσκευές, που εκπέμπουν ιοντίζουσες ακτινοβολίες και περιέχουν ραδιενεργούς ουσίες, σε ποσότητες μεγαλύτερες των τιμών, που αναφέρονται υπό α), υπό τους ακολούθους όρους:
1. να είναι τύπου ανεγνωρισμένου από την αρμόδια αρχή,
2. να παρουσιάζουν πλεονεκτήματα, τα οποία, εν σχέσει προς τον ενυπάρχοντα κίνδυνο και κατά την γνώμη των αρμοδίων αρχών, δικαιολογούν την χρησιμοποίησή τους,
3. να κατασκευάζονται υπό μορφή κλειστών πηγών, που εξασφαλίζουν αποτελεσματική προστασία από κάθε επαφή με τις ραδιενεργούς ουσίες και κάθε διαρροή τους, και
4. να μη παρουσιάζουν σε οποιοδήποτε σημείο, ευρισκόμενο σε απόσταση 0,1 m από την προσιτή επιφάνεια της συσκευής, και υπό κανονικές συνθήκες λειτουργίας, ρυθμό δόσεως ανώτερο του 0,1 mrem h 1-
ε) συσκευές άλλες, εκτός των δεκτών τηλεοράσεως, που εκπέμπουν ιοντίζουσες ακτινοβολίες, αλλά δεν περιέχουν ραδιενεργούς ουσίες, υπό τους ακόλουθους όρους:
1. να είναι τύπου ανεγνωρισμένου από την αρμόδια αρχή,
2. να παρουσιάζουν πλεονεκτήματα, τα οποία, εν σχέσει προς τον ενυπάρχοντα κίνδυνο και κατά την γνώμη των αρμοδίων αρχών, δικαιολογούν την χρησιμοποίησή τους,
3. να μη παρουσιάζουν σε οποιοδήποτε σημείο, ευρισκόμενο σε απόσταση 0,1 m από την προσιτή επιφάνεια της συσκευής, και υπό κανονικές συνθήκες λειτουργίας, ρυθμό δόσεως ανώτερο του 0,1 mrem h 1-
ζ) δέκτες τηλεοράσεως, οι οποίοι δεν παρουσιάζουν σε οποιοδήποτε σημείο, ευρισκόμενο σε απόσταση 0,05 m από την προσιτή επιφάνεια της συσκευής, ρυθμό δόσεως ανώτερο του 0,5 mrem h 1-
Άρθρο 5
Εκτός περιπτώσεων απαγορεύσεως, που προβλέπονται από την εθνική νομοθεσία και ανεξαρτήτως μεγέθους του κινδύνου, σύστημα προηγουμένης αδείας πρέπει να εφαρμόζεται για:
α) τη χορήγηση ραδιενεργών ουσιών σε ανθρώπους προς διάγνωση, θεραπεία ή έρευνα-
β) τη χρησιμοποίηση ραδιενεργών ουσιών σε παιγνίδια και την εισαγωγή παιγνιδίων, που περιέχουν ραδιενεργούς ουσίες-
γ) την προσθήκη ραδιενεργών ουσιών στην παραγωγή και κατασκευή τροφίμων, φαρμάκων, καλλυντικών και προϊόντων οικιακής χρήσεως (πλην συσκευών και οργάνων αναφερομένων στο άρθρο 4 υπό γ), ως και την εμπορική εισαγωγή τέτοιων τροφίμων, φαρμάκων και προϊόντων, εφόσον περιέχουν ραδιενεργούς ουσίες.
ΤΙΤΛΟΣ III ΠΕΡΙΟΡΙΣΜΟΣ ΤΩΝ ΔΟΣΕΩΝ ΕΠΙ ΕΛΕΓΧΟΜΕΝΩΝ ΕΚΘΕΣΕΩΝ
Άρθρο 6
1. Η έκθεση προσώπων και ο αριθμός των εκτιθεμένων προσώπων σε ιοντίζουσες ακτινοβολίες πρέπει να περιορίζονται στο εύλογα πραγματοποιήσιμο. Οπωσδήποτε οι προσλαμβανόμενες δόσεις δεν πρέπει να υπερβαίνουν τις μέγιστες επιτρεπτές δόσεις για τους εκτιθεμένους εργαζομένους και τα όρια δόσεως για το κοινό, τους μαθητευομένους και τους σπουδαστές, όπως καθορίζονται στον παρόντα τίτλο.
2. Εντός του μέτρου του δυνατού, σε περίπτωση ολικής εκθέσεως, το άθροισμα των δόσεων, που προκύπτουν από την εξωτερική και εσωτερική έκθεση πρέπει να υπολογίζεται με τον κατάλληλο τρόπο.
3. Κανείς εργαζόμενος, προ της συμπληρώσεως του 18ου έτους, δεν επιτρέπεται να τοποθετείται σε θέση εργασίας, στην οποία θα καθίστατο εκτιθέμενος εργαζόμενος.
4. Οι γυναίκες κατά την διάρκεια της εγκυμοσύνης ή του θηλασμού δεν πρέπει να γίνονται δεκτές σε εργασίες, που συνεπάγονται κίνδυνο ηύξημένης εκθέσεως. Εφόσον είναι ανάγκη, θα εξασφαλίζεται μία ειδική επίβλεψη της ραδιενεργού μολύνσεως του σώματος.
ΚΕΦΑΛΑΙΟ I ΜΕΓΙΣΤΕΣ ΕΠΙΤΡΕΠΤΕΣ ΔΟΣΕΙΣ ΓΙΑ ΕΚΤΙΘΕΜΕΝΟΥΣ ΕΡΓΑΖΟΜΕΝΟΥΣ
Άρθρο 7
Ολόσωμη δόση
1. Με την επιφύλαξη των εξαιρέσεων, που προβλέπονται στην παράγραφο 2, η μεγίστη επιτρεπτή ολόσωμη δόση για τους εκτιθεμένους εργαζομένους καθορίζεται σε 5 rem ετησίως.
2. Σε ορισμένες περιπτώσεις, για βάσιμους λόγους δύναται να υπάρξει παρέκκλιση από την παράγραφο 1, με την επιφύλαξη ότι για μια δεδομένη ηλικία, δεν πρέπει να γίνεται υπέρβαση της μεγίστης επιτρεπτής σωρευτικής δόσεως, που υπολογίζεται βάσει του ακολούθου τύπου:
D = 5 (N - 18)
D = η σωρευτική δόση σε rem
N = η ηλικία σε έτη
και ότι η τριμηνιαία δόση δεν πρέπει να υπερβαίνει την τιμή, που καθορίζεται στην παράγραφο 4.
3. Όταν η προηγουμένως σωρευθείσα δόση δεν είναι με βεβαιότητα γνωστή για ένα ορισμένο αριθμό ετών εργασίας, που συνεπάγεται έκθεση σε ιοντίζουσες ακτινοβολίες, γίνεται δεκτό, ότι για κάθε ένα από τα έτη αυτά είναι ίση προς τη μεγίστη επιτρεπτή ολόσωμη δόση, όπως καθορίζεται στην παράγραφο 1.
4. Η μεγίστη επιτρεπτή ολόσωμη δόση κατά τη διάρκεια ενός τριμήνου καθορίζεται σε 3 rem. Η εφάπαξ λήψη της δόσεως αυτής των 3 rem δύναται να γίνει αποδεκτή μόνον κατ' εξαίρεση. Για τις ικανές προς αναπαραγωγή γυναίκες η δόση στην κοιλιακή χώρα δεν επιτρέπεται να υπερβαίνει το 1,3 rem κατά την διάρκεια ενός τριμήνου.
5. Μόλις δηλώνεται εγκυμοσύνη πρέπει να λαμβάνονται μέτρα, ώστε η έκθεση της γυναικός στο επαγγελματικό περιβάλλον να είναι τόση, ώστε η προς το έμβρυο δόση, που σωρεύεται κατά το χρονικό διάστημα μεταξύ της δηλώσεως της εγκυμοσύνης και του τοκετού, να περιορίζεται στο εύλογα πραγματοποιήσιμο και να μην υπερβαίνει σε οποιαδήποτε περίπτωση το 1 rem.
Άρθρο 8
Μερικές δόσεις
Σε περίπτωση μερικής εκθέσεως του οργανισμού οι μέγιστες επιτρεπτές δόσεις είναι οι ακόλουθες:
α) για την έκθεση του μυελού των οστών ή των γονάδων: 5 rem ετησίως και 3 rem
εντός τριμήνου το άρθρο 7 παράγραφοι 2 και 3, εφαρμόζεται κατ' αναλογία-
β) για την εξωτερική έκθεση των άκρων (χειρών, αντιβραχιόνων, ποδών, αστραγάλων): 75 rem ετησίως και 40 rem εντός τριμήνου-
γ) για την έκθεση του θυροειδούς, του δέρματος, ή των οστών, πλην των άκρων των αναφερομένων στην παράγραφο β): 30 rem ετησίως και 15 rem εντός τριμήνου-
δ) για την έκθεση άλλων οργάνων ή ιστών εκτός των άκρων, του θυρεοειδούς, του δέρματος, των οστών, του μυελού των οστών και των γονάδων: 15 rem ετησίως και 8 rem εντός τριμήνου.
ΚΕΦΑΛΑΙΟ II ΠΕΡΙΟΡΙΣΜΟΣ ΤΩΝ ΔΟΣΕΩΝ ΓΙΑ ΤΟΥΣ ΜΑΘΗΤΕΥΟΜΕΝΟΥΣ ΚΑΙ ΤΟΥΣ ΣΠΟΥΔΑΣΤΕΣ
Άρθρο 9
1. Για τους μαθητευομένους και τους σπουδαστές ηλικίας 18 ετών και άνω, οι οποίοι προορίζονται για ένα επάγγελμα, που συνεπάγεται έκθεση σε ιοντίζουσες ακτινοβολίες ή οι οποίοι λόγω των σπουδών τους είναι υποχρεωμένοι να χρησιμοποιούν πηγές, τα όρια των δόσεων ισούνται προς τις μέγιστες δόσεις για εκτιθεμένους εργαζομένους, που καθορίζονται στο άρθρο 7, πλην της παραγράφου 2, και στο άρθρο 8.
2. Για τους μαθητευομένους και σπουδαστές ηλικίας 16 έως 18 ετών, οι οποίοι προορίζονται για ένα επάγγελμα, που συνεπάγεται έκθεση σε ιοντίζουσες ακτινοβολίες ή οι οποίοι λόγω των σπουδών τους είναι υποχρεωμένοι να χρησιμοποιούν πηγές, τα όρια των δόσεων ισούνται προς τα των μεγίστων επιτρεπτών ετησίων δόσεων για εκτιθεμένους εργαζομένους, που καθορίζονται στα άρθρα 7 και 8.
3. Για τους μαθητευομένους και σπουδαστές ηλικίας 16 ετών και άνω, τους οποίους δεν αφορούν οι διατάξεις των παραγράφων 1 και 2 και για τους μαθητευομένους και σπουδαστές ηλικίας κάτω των 16 ετών, τα όρια δόσεως είναι τα ίδια με τα όρια δόσεως του κοινού, που καθορίζονται στο άρθρο 11. Επιπλέον, η συνεισφορά στις ετήσιες δόσεις, τις οποίες δύνανται να λάβουν λόγω της εκπαιδεύσεώς τους, δεν δύναται να υπερβαίνει το των ορίων δόσεως, που καθορίζονται στο άρθρο 11, και κάθε έκθεση δεν πρέπει να υπερβαίνει το αυτών των ορίων δόσεως.
ΚΕΦΑΛΑΙΟ III ΣΧΕΔΙΑΣΜΕΝΕΣ ΕΙΔΙΚΕΣ ΕΚΘΕΣΕΙΣ
Άρθρο 10
1. Μόνον οι εργαζόμενοι της κατηγορίας Α, όπως ορίζονται στο άρθρο 19, δύνανται να υποβληθούν σε σχεδιασμένες ειδικές εκθέσεις. Κάθε σχεδιασμένη ειδική έκθεση πρέπει να αποτελεί αντικείμενο ειδικής αδείας.
2. Οι δόσεις ή οι αθροιστικές δόσεις, που λαμβάνονται κατά τη διάρκεια ειδικών σχεδιασμένων εκθέσεων δεν πρέπει να υπερβαίνουν το διπλάσιο των μεγίστων επιτρεπτών ετησίων δόσεων, που καθορίζονται στα άρθρα 7 και 8, επ' ευκαιρία ενός δεδομένου γεγονότος, και το πενταπλάσιο αυτών των δόσεων κατά την διάρκεια της ζωής.
3. Οι ειδικές σχεδιασμένες εκθέσεις δεν πρέπει να επιτρέπονται:
α) σε περίπτωση ολόσωμης εκθέσεως ή εκθέσεως του μυελού των οστών ή των γονάδων, αν η τιμή, που προκύπτει εκ της προσθέσεως της δόσεως, της προβλεπομένης για την ειδική σχεδιασμένη έκθεση στην προηγουμένως σωρευθείσα δόση, υπερβαίνει το όριο, που καθορίζεται από τον τύπο, τον παρατιθέμενο στο άρθρο 7 παράγραφος 2-
β) αν ο εργαζόμενος έχει υποστεί κατά τους 12 προηγουμένους μήνες μίαν εφάπαξ έκθεση, που υπερβαίνει τις μέγιστες επιτρεπτές τριμηνιαίες δόσεις, που καθορίζονται στα άρθρα 7 και 8-
γ) αν ο εργαζόμενος έχει υποστεί προηγουμένως εκθέσεις οφειλόμενες σε ατύχημα ή σε έκτακτη ανάγκη, των οποίων το άθροισμα υπερβαίνει το πενταπλάσιο των μεγίστων επιτρεπτών ετησίων δόσεων, που καθορίζονται στα άρθρα 7 και 8-
δ) αν ο εργαζόμενος είναι γυναίκα ικανή προς αναπαραγωγή-
4. Οι δόσεις, οι οποίες προκύπτουν από την ειδική σχεδιασμένη έκθεση, πρέπει να προστίθενται στις προηγουμένως ληφθείσες δόσεις. Οι μεταγενέστερες εκθέσεις πρέπει να περιορίζονται κατά τρόπο ώστε:
α) σε περίπτωση ολόσωμης εκθέσεως, εκθέσεως του μυελού των οστών ή των γονάδων, η δόση ή η αθροιστική δόση, που λαμβάνεται εντός ενός τριμήνου, να είναι κατωτέρα του ημίσεως του τριμηνιαίου ορίου, που καθορίζεται στα άρθρα 7 και 8, έως ότου ο μέσος ρυθμός δόσεως κατά την διάρκεια της περιόδου, που αρχίζει αμέσως προ της ειδικής σχεδιασμένης εκθέσεως και λήγει κατά το χρόνο, κατά τον οποίο προβλέπεται η άρση αυτών των περιορισμών, αποβαίνει και πάλιν κατώτερος του ρυθμού δόσεως, που αντιστοιχεί στην μεγίση επιτρεπτή τριμηνιαία δόση-
β) σε περίπτωση εκθέσεως ενός μέρους του σώματος ή ενός ή περισσοτέρων οργάνων, άλλων εκτός από τον μυελό των οστών ή τις γονάδες, η δόση ή η αθροιστική δόση, που λαμβάνεται εντός ενός έτους να είναι κατωτέρα του ημίσεως του ετησίου ορίου, που καθορίζεται στο άρθρο 8, έως ότου ο μέσος ρυθμός δόσεως κατά την διάρκεια της περιόδου, που αρχίζει αμέσως προ της ειδικής σχεδιασμένης εκθέσεως και λήγει κατά τον χρόνο, κατά τον οποίο προβλέπεται η άρση αυτών των περιορισμών, αποβαίνει και πάλιν κατώτερος του ρυθμού δόσεως, που αντιστοιχεί στην μεγίστη επιτρεπτή ετησία δόση.
5. Η υπέρβαση των μεγίστων επιτρεπτών δόσεων λόγω μιας ειδικής σχεδιασμένης εκθέσεως δεν αποτελεί καθ' εαυτή λόγο αποκλεισμού του εργαζομένου από τις συνηθισμένες ενασχολήσεις του.
6. Κάθε ειδική σχεδιασμένη έκθεση πρέπει να καταχωρείται στον ιατρικό φάκελλο, που προβλέπεται στο άρθρο 31, όπου θα αναφέρονται επίσης η υπολογιζομένη τιμή της δόσεως και το ποσό της ραδιενεργείας, που προσλαμβάνεται από τον οργανισμό.
7. Κάθε εργαζόμενος, εκτιθέμενος σε μία ειδική σχεδιασμένη έκθεση, πρέπει να ενημερώνεται καταλλήλως για τους κινδύνους και τις πρόφυλάξεις, που πρέπει να λαμβάνει κατά την διάρκεια αυτών των εργασιών.
ΚΕΦΑΛΑΙΟ IV ΟΡΙΑ ΔΟΣΕΩΣ ΓΙΑ ΤΟΝ ΠΛΗΘΥΣΜΟ
Άρθρο 11
Όρια δόσεως για το κοινό
Με την επιφύλαξη του άρθρου 12, τα όρια δόσεως για το κοινό είναι τα ακόλουθα:
α) το όριο ολόσωμης δόσεως καθορίζεται σε 0,5 rem ετησίως-
β) τα όρια των μερικών δόσεων καθορίζονται κατά τον ακόλουθο τρόπο:
1. για τον μυελό των οστών ή τις γονάδες: 0,5 rem ετησίως,
2. για τις εξωτερικές εκθέσεις των άκρων (χειρών, αντιβραχιόνων, ποδών, αστραγάλων): 7,5 rem ετησίως,
3. για την έκθεση του δέρματος ή των οστών, πλην των άκρων, που αναφέρονται στο έδαφιο 2: 3 rem ετησίως,
4. για την έκθεση του θυρεοειδούς σε άτομα ηλικίας 16 ετών και άνω: 3rem ετησίως- για την έκθεση του θυρεοειδούς σε άτομα ηλικίας κάτω των 16 ετών: 1,5 rem ετησίως,
5. για την έκθεση των λοιπών οργάνων ή ιστών: 1,5 rem ετησίως.
Άρθρο 12
Δόση για τον πληθυσμό στο σύνολό του
Κάθε Κράτος μέλος μεριμνά ώστε:
α) οι επιβαρύνσεις της δόσεως του πληθυσμού, στο σύνολό του, να διατηρούνται στην ελαχίστη τιμή, που απαιτείται από τη δραστηριότητα, στην οποία οφείλονται αυτές οι επιβαρύνσεις-
β) το σύνολο όλων αυτών των επιβαρύνσεων να ευρίσκεται υπό έλεγχο-
γ) η ολική γενετική δόση, που προκύπτει από όλες τις πηγές, πλην των επιβαρύνσεων που οφείλονται στο φυσικό υπόστρωμα ακτινοβολιών και των ιατρικών εξετάσεων και θεραπειών, να μην υπερβαίνει τα 5 rem για κάθε γενεά - ως γενεά λογίζεται χρονική περίοδος 30 ετών - λαμβανομένου υπόψη, ότι με ένα κατάλληλο προγραμματισμό και μιά κατάλληλη εφαρμογή της προστασίας από ακτινοβολίες οι εκθέσεις δύνανται να διατηρηθούν σε πολύ χαμηλό επίπεδο-
δ) το σύνολο των επιβαρύνσεων της γενετικής δόσεως να αποτελεί αντικείμενο εκτιμήσεως-
ε) οι επιβαρύνσεις της γενετικής δόσεως, που οφείλονται σε ιατρικές εξετάσεις και θεραπείες, να διατηρούνται στο ελάχιστο επίπεδο, που συμβιβάζεται με τις ανάγκες της ιατρικής.
ΤΙΤΛΟΣ IV ΕΦΑΡΜΟΖΟΜΕΝΑ ΠΑΡΑΓΩΓΑ ΟΡΙΑ
Άρθρο 13
1. Οι τιμές των συντελεστών ποιότητος και της πυκνότητος ροής, που πρέπει να χρησιμοποιούνται, για τον υπολογισμό της δόσεως, καθορίζονται για τους διαφόρους τύπους ακτινοβολιών στο παράρτημα II.
2. Οι τιμές των προσλήψεων στον οργανισμό και των συγκεντρώσεων των ραδιονουκλεϊδίων στον αέρα, που πρέπει να χρησιμοποιούνται, συμφώνως προς τους όρους των άρθρων 7 έως 12, καθορίζονται στο παράρτημα III.
α) Στον πίνακα της παραγράφου 1 του παραρτήματος III καθορίζονται:
- τα ετήσια όρια προσλήψεως ραδιονουκλεϊδίων δι' εισπνοής, για τους εκτιθεμένους εργαζομένους,
- τα παράγωγα όρια συγκεντρώσεως ραδιονουκλεϊδίων στον εισπνεόμενο αέρα για τους εκτιθεμένους εργαζομένους. Οι ποσότητες αυτές πρέπει να θεωρούνται ως ετήσιοι μέσοι όροι- εν τούτοις η μέση συγκέντρωση κατά την διάρκεια ενός τριμήνου δύναται να ισούται με το διπλάσιο της μεγίστης τιμής,
- τα ετήσια όρια προσλήψεως ραδιονουκλεϊδίων δι' εισπνοής ή καταπόσεως για το κοινό.
β) Επί μολύνσεων από μίγμα ραδιονουκλεϊδίων πρέπει να χρησιμοποιούνται, κατά περίπτωση, οι τιμές ή η μέθοδος, που καθορίζεται στην παράγραφο 2 του παραρτήματος III.
3. Τα ετήσια όρια προσλήψεως για τους μαθητευομένους και σπουδαστές και για τον πληθυσμό στο σύνολό του προκύπτουν από τους περιορισμούς των δόσεων, που καθορίζονται αντιστοίχως στα άρθρα 9 και 12.
ΤΙΤΛΟΣ V ΕΚΘΕΣΕΙΣ ΟΦΕΙΛΟΜΕΝΕΣ ΣΕ ΑΤΥΧΗΜΑ ΚΑΙ ΕΚΘΕΣΕΙΣ ΟΦΕΙΛΟΜΕΝΕΣ ΣΕ ΕΚΤΑΚΤΗ ΑΝΑΓΚΗ
Άρθρο 14
Κατά το μέτρο του δυνατού, οι δόσεις και οι αθροιστικές δόσεις που λαμβάνονται από εκθέσεις οφειλόμενες σε ατύχημα ή σε έκτακτη ανάγκη πρέπει να καταγράφονται χωριστά στο δελτίο εκθέσεως και στον ιατρικό φάκελλο του εργαζομένου, που προβλέπονται από τα άρθρα 26 και 31.
ΤΙΤΛΟΣ VI ΒΑΣΙΚΕΣ ΑΡΧΕΣ ΕΠΙΒΛΕΨΕΩΣ ΤΗΣ ΥΓΕΙΑΣ ΤΩΝ ΕΚΤΙΘΕΜΕΝΩΝ ΕΡΓΑΖΟΜΕΝΩΝ
Άρθρο 15
Η επίβλεψη της υγείας των εκτιθεμένων εργαζομένων στηρίζεται στις ακόλουθες αρχές:
α) ταξινόμηση των χώρων εργασίας σε διάφορες περιοχές-
β) ταξινόμηση των εργαζομένων σε διάφορες κατηγορίες-
γ) θέση σε ισχυ των διατάξεων και μέτρων ελέγχου, που σχετίζονται με αυτές τις διάφορες περιοχές και με τις διάφορες κατηγορίες των εργαζομένων.
Αυτές οι αρχές της επιβλέψεως ισχύουν επίσης για τους μαθητευομένους και σπουδαστές, που αναφέρονται στο άρθρο 9 παράγραφοι 1 και 2.
ΚΕΦΑΛΑΙΟ I ΜΕΤΡΑ ΓΙΑ ΤΗΝ ΠΡΟΛΗΨΗ ΤΩΝ ΕΚΘΕΣΕΩΝ Τμήμα 1 Ταξινόμηση και οροθέτηση των περιοχών
Άρθρο 16
Για τους σκοπούς της προστασίας από ακτινοβολίες, κάθε Κράτος μέλος λαμβάνει μέτρα για όλους τους χώρους εργασίας, στους οποίους υπάρχει κίνδυνος εκθέσεως σε ιοντίζουσες ακτινοβολίες. Στις περιοχές εργασίας, στις οποίες η έκθεση δεν ενδέχεται να υπερβεί το των ετησίων μεγίστων επιτρεπτών δόσεων, που καθορίζονται για τους εκτιθεμένους εργαζομένους, δεν είναι αναγκαίο να γίνει πρόβλεψη ειδικών μέτρων προς το σκοπό της προστασίας από ακτινοβολίες.
Στις περιοχές εργασίας, στις οποίες η έκθεση ενδέχεται να υπερβεί το των ετησίων μεγίστων επιτρεπτών δόσεων, που καθορίζονται για τους εκτιθεμένους εργαζομένους, τα μέτρα πρέπει να προσαρμόζονται προς την φύση της εγκαταστάσεως και των πηγών, καθώς και το μέγεθος και τη φύση των κινδύνων. Η έκταση των μέσων προλήψεως και επιβλέψεως καθώς και η φύση και η ποιότης αυτών πρέπει να είναι συνάρτηση των κινδύνων, των συνδεομένων με τις εργασίες, που συνεπάγονται έκθεση σε ιοντίζουσες ακτινοβολίες.
Διακρίνονται:
α) Η ελεγχόμενη περιοχή.
β) Η επιβλεπόμενη περιοχή.
α) Κάθε περιοχή εντός της οποίας ενδέχεται να γίνει υπέρβαση των των μεγίστων ετησίων επιτρεπτών δόσεων, που καθορίζονται για τους εκτιθεμένους εργαζομένους, πρέπει να αποτελεί ή να συμπεριλαμβάνεται σε μία ελεγχομένη περιοχή.
Στο παράρτημα IV παρατίθεται, ενδεικτικώς, ένας κατάλογος των ιδρυμάτων και εγκαταστάσεων, εντός των οποίων η ύπαρξη γεννητριών ή πηγών, ικανών να προκαλέσουν έκθεση, δικαιολογεί γενικώς την οροθέτηση μιας ή περισσοτέρων ελεγχομένων περιοχών.
β) Ως επιβλεπομένη περιοχή θεωρείται κάθε περιοχή, στην οποία ενδέχεται να γίνει υπέρβαση του των ετησίων μεγίστων επιτρεπτών δόσεων, που καθορίζονται για τους εκτιθεμένους εργαζομένους, και η οποία δεν θεωρείται ελεγχομένη περιοχή.
Άρθρο 17
Οι ελεγχόμενες περιοχές πρέπει να οροθετούνται.
Λαμβανομένης υπόψη της φύσεως και της σημασίας των κινδύνων από ακτινοβολίες πρέπει:
α) να οργανώνεται, εκτός των ελεγχομένων και επιβλεπομένων περιοχών, επίβλεψη των κινδύνων από ακτινοβολίες του περιβάλλοντος και κυρίως να πραγματοποιείται, κατά περίπτωση, μέτρηση της ραδιενεργείας, των δόσεων και των ρυθμών δόσεως, καθώς και καταγραφή των αποτελεσμάτων-
β) να προβλέπεται η ύπαρξη, εντός των ελεγχομένων και επιβλεπομένων περιοχών, οδηγιών εργασίας, προσαρμοσμένων στον κίνδυνο από ακτινοβολίες-
γ) να επισημαίνονται οι κίνδυνοι, οι συνυφασμένοι με τις πηγές, εντός των ελεγχομένων περιοχών-
δ) να σηματοδοτούνται οι πηγές, εντός των ελεγχομένων και επιβλεπομένων περιοχών.
Η εκτέλεση αυτών των καθηκόντων διασφαλίζεται από ειδικευμένους εμπειρογνώμονες.
Άρθρο 18
Σε κάθε ελεγχομένη περιοχή πρέπει τουλάχιστον να ρυθμίζεται η πρόσβαση με ειδική σηματοδότηση.
Τμήμα 2 Ταξινόμηση των εκτιθεμένων εργαζομένων
Άρθρο 19
Διακρίνονται, για λόγους ελέγχου και επιβλέψεως, δύο κατηγορίες εκτιθεμένων εργαζομένων:
- κατηγορία Α: όσοι ενδέχεται να λάβουν δόση μεγαλυτέρα των των μεγίστων ετησίων επιτρεπτών δόσεων,
- κατηγορία Β: όσοι δεν ενδέχεται να λάβουν αυτή τη δόση.
Άρθρο 20
Στους εκτιθεμένους εργαζομένους πρέπει να γίνεται ενημέρωση περί των κινδύνων, τους οποίους εγκυμονεί η εργασία τους για την υγεία τους, των προφυλάξεων που πρέπει να λαμβάνουν και της σημασίας της τηρήσεως των τεχνικών και ιατρικών οδηγιών.
Οι μαθητευόμενοι και σπουδαστές, που αναφέρονται στο άρθρο 9 παράγραφοι 1 και 2, πρέπει επίσης να λαμβάνουν μία προσήκουσα εκπαίδευση στον τομέα της προστασίας από ακτινοβολίες και κάθε πρόσφορη πληροφορία σχετικώς με τους κινδύνους της εργασίας τους.
Τμήμα 3 Εξέταση και έλεγχος των μέσων προστασίας και των οργάνων μετρήσεως
Άρθρο 21
Η εξέταση και ο έλεγχος των μέσων προστασίας και των οργάνων μετρήσεως πρέπει να διασφαλίζεται από ειδικευμένους εμπειρογνώμονες.
Οι εξετάσεις και έλεγχοι αυτοί περιλαμβάνουν:
α) τον κριτικό προκαταρκτικό έλεγχο των μελετών των εγκαταστάσεων, από απόψεως προστασίας από ακτινοβολίες-
β) την έγκριση των νέων εγκαταστάσεων από απόψεως προστασίας από ακτινοβολίες-
γ) τον περιοδικό έλεγχο της αποτελεσματικότητος των μέσων και μεθόδων προστασίας-
δ) τον περιοδικό έλεγχο της καλής καταστάσεως λειτουργίας των οργάνων μετρήσεως και της ορθής χρησιμοποίησεώς τους.
ΚΕΦΑΛΑΙΟ II ΥΠΟΛΟΓΙΣΜΟΣ ΤΗΣ ΕΚΘΕΣΕΩΣ
Άρθρο 22
Το είδος και η συχνότης των υπολογισμών της εκθέσεως καθορίζονται κατά τρόπο, ώστε να εξασφαλίζεται σε κάθε περίπτωση η τήρηση της παρούσης οδηγίας.
Τμήμα 1 Συλλογική επίβλεψη της εκθέσεως
Άρθρο 23
Λαμβανομένων υπόψη των κινδύνων από ακτινοβολίες, πρέπει να πραγματοποιείται μέτρηση:
α) των ρυθμών δόσεως ή της πυκνότητος ροής, με ένδειξη της φύσεως και της ποιότητος των σχετικών ακτινοβολιών-
β) της συγκεντρώσεως στην ατμόσφαιρα και της επιφανειακής πυκνότητος των ουσιών, που προκαλούν ραδιενεργό μόλυνση, με ένδειξη της φύσεως και της φυσικής και χημικής καταστάσεώς τους.
Όπου ενδείκνυται, τα αποτελέσματα αυτών των μετρήσεων χρησιμεύουν για την εκτίμηση των ατομικών δόσεων.
Τμήμα 2 Ατομική επίβλεψη της εκθέσεως
Άρθρο 24
Ο υπολογισμός των ατομικών δόσεων πρέπει να είναι συστηματικός για τους εργαζομένους της κατηγορίας Α. Ο υπολογισμός αυτός στηρίζεται στις ατομικές μετρήσεις ή εφόσον αυτό αποδεικνύεται αδύνατο ή ανεπαρκές, σε εκτίμηση, είτε βάσει ατομικών μετρήσεων επί άλλων εκτιθεμένων εργαζομένων, είτε βάσει των αποτελεσμάτων της ομαδικής επιβλέψεως, που προβλέπεται από το άρθρο 23.
Τμήμα 3 Υπολογισμός των εκθέσεων των οφειλομένων σε ατύχημα ή σε έκτακτη ανάγκη
Άρθρο 25
Σε περίπτωση εκθέσεως οφειλομένης σε ατύχημα ή σε έκτακτη ανάγκη, πρέπει να γίνεται υπολογισμός της απορροφουμένης δόσεως, ανεξαρτήτως αν η έκθεση είναι ολόσωμη ή μερική.
Τμήμα 4 Καταγραφή των αποτελεσμάτων
Άρθρο 26
Καταχωρίζονται και φυλάσσονται σε αρχείο για χρονικό διάστημα τουλάχιστον τριάντα ετών:
α) τα αποτελέσματα των μετρήσεων της συλλογικής επιβλέψεως, που έχουν χρησιμεύσει για τον καθορισμό των ατομικών δόσεων-
β) το δελτίο εκθέσεως, που περιέχει στοιχεία σχετικά με τον υπολογισμό των ατομικών δόσεων-
γ) οι αναφορές σχετικώς με τις περιστάσεις και τα ληφθέντα μέτρα, σε περίπτωση εκθέσεως οφειλομένης σε ατύχημα ή έκτακτη ανάγκη.
Για τα έγγραφα, που αναφέρονται στις περιπτώσεις β) και γ), το χρονικό διάστημα των τριάντα ετών αρχίζει από την στιγμή της παύσεως της εργασίας, η οποία συνεπάγεται έκθεση σε ιοντίζουσες ακτινοβολίες.
ΚΕΦΑΛΑΙΟ III ΙΑΤΡΙΚΗ ΕΠΙΒΛΕΨΗ ΤΩΝ ΕΚΤΙΘΕΜΕΝΩΝ ΕΡΓΑΖΟΜΕΝΩΝ
Άρθρο 27
Η ιατρική επίβλεψη των εκτιθεμένων εργαζομένων βασίζεται στις αρχές που συνήθως διέπουν την ιατρική της εργασίας. Περιλαμβάνει, αναλόγως των περιπτώσεων, εξετάσεις εν όψει προσλήψεως και περιοδικές εξετάσεις υγείας, των οποίων η συχνότης και η φύση καθορίζονται από την κατάσταση της υγείας του εργαζομένου, τις συνθήκες εργασίας του και τα περιστατικά, που δύνανται να συνδέονται με αυτές.
Άρθρο 28
Κανείς εργαζόμενος δεν δύναται να απασχοληθεί επί οποιοδήποτε χρονικό διάστημα ως εκτιθέμενος εργαζόμενος, εφόσον τα αποτελέσματα των ιατρικών εξετάσεων δεν το επιτρέπουν.
Τμήμα 1 Ιατρική επίβλεψη των εργαζομένων της κατηγορίας Α
Άρθρο 29
Η ιατρική επίβλεψη των εργαζομένων της κατηγορίας Α διασφαλίζεται από εξουσιοδοτημένους ιατρούς.
Περιλαμβάνει:
α) ιατρική εξέταση εν όψει προσλήψεως
Η εξέταση αυτή έχει σκοπό τη διαπίστωση της ικανότητος του εργαζομένου για την κατάληψη της θέσεως, για την οποία αρχικώς προορίζεται. Περιλαμβάνει ιστορικό, στο οποίο αναφέρονται όλες οι προηγούμενες γνωστές εκθέσεις σε ιοντίζουσες ακτινοβολίες, που προκύπτουν είτε από τις μέχρι τότε ενασχολήσεις του εργαζομένου είτε από ιατρικές εξετάσεις και θεραπείες. Επίσης περιλαμβάνει μία γενική κλινική εξέταση και όλες τις λοιπές εξετάσεις, που είναι αναγκαίες για την εκτίμηση της γενικής καταστάσεως της υγείας του εργαζομένου.
β) γενική ιατρική επίβλεψη
Ο εξουσιοδοτημένος ιατρός πρέπει να έχει πρόσβαση σε κάθε πληροφορία, που θεωρείται αναγκαία για την εκτίμηση της καταστάσεως της υγείας των υπό επίβλεψη εργαζομένων και για την αξιολόγηση των συνθηκών του περιβάλλοντος στους χώρους εργασίας, κατά το μέτρο, κατά το οποίο θα ηδύναντο να επηρεάσουν την καταλληλότητα, από απόψεως υγείας, των εργαζομένων στην άσκηση των καθηκόντων, που τους έχουν ανατεθεί.
γ) περιοδικές εξετάσεις υγείας
Η υγεία των εργαζομένων πρέπει να αποτελεί αντικείμενο τακτικών εξετάσεων, για να εξακριβώνεται, αν οι εργαζόμενοι συνεχίζουν να είναι ικανοί προς άσκηση των καθηκόντων τους. Η φύση αυτών των εξετάσεων εξαρτάται από το είδος και την σημασία της εκθέσεως σε ιοντίζουσες ακτινοβολίες και από την κατάσταση της υγείας του εργαζομένου. Η κατάσταση της υγείας κάθε εργαζομένου πρέπει να εξετάζεται τουλάχιστον μία φορά κατ' έτος, και συχνότερα, αν οι συνθήκες εκθέσεως ή η κατάσταση της υγείας του εργαζομένου το καθιστούν αναγκαίο.
Ο εξουσιοδοτημένος ιατρός δύναται να υποδείξει, ότι απαιτείται να παραταθεί η ιατρική επίβλεψη μετά την παύση της εργασίας, όσο χρονικό διάστημα θεωρεί αναγκαίο για την διαφύλαξη της υγείας του ενδιαφερομένου.
Άρθρο 30
Η ακόλουθη ιατρική ταξινόμηση έχει υιοθετηθεί όσον αφορά την καταλληλότητα των εργαζομένων της κατηγορίας Α:
- κατάλληλος,
- κατάλληλος, υπό ορισμένες προϋποθέσεις,
- ακατάλληλος.
Άρθρο 31
1. Για κάθε εργαζόμενο της κατηγορίας Α καταρτίζεται ιατρικός φάκελλος, που ενηρώνεται επί όσο χρόνο ο ενδιαφερόμενος ανήκει σ' αυτή την κατηγορία. Ο φάκελλος αυτός φυλάσσετται σε αρχείο εν συνεχεία για χρονικό διάστημα τριάντα τουλάχιστον ετών.
2. Ο ιατρικός φάκελλος περιέχει τις πληροφορίες, που αφορούν την φύση της εργασίας, τα αποτελέσματα της ιατρικής εξετάσεως εν όψει προσλήψεως και των περιοδικών εξετάσεων υγείας, τον πίνακα καταγραφής των δόσεων που χρησιμεύει για να εξακριβωθεί αν έχουν τηρηθεί, τα όρια που καθορίζονται στα άρθρα 7, 8 και 10, καθώς και τον πίνακα καταγραφής των δόσεων, οι οποίες έχουν ληφθεί κατά τη διάρκεια εκθέσεων οφειλομένων σε ατύχημα και εκθέσεων οφειλομένων σε έκτακτη ανάγκη.
Τμήμα 2 Έκτακτη επίβλεψη των εκτιθεμένων εργαζομένων
Άρθρο 32
Έκτακτη επίβλεψη πρέπει να πραγματοποιείται κάθε φορά, που γίνεται υπέρβαση των μεγίστων επιτρεπτών δόσεων, που καθορίζονται στα άρθρα 7 και 8. Οι μετέπειτα συνθήκες εκθέσεως υπόκεινται στην έγκριση του εξουσιοδοτημένου ιατρού.
Άρθρο 33
Οι περιοδικές εξετάσεις υγείας, που προβλέπονται στο άρθρο 29, συμπληρώνονται από τις εξετάσεις και τα μέτρα απομολύνσεως και επειγούσης περιθάλψεως, τα οποία ο εξουσιοδοτημένος ιατρός θεωρεί αναγκαία.
Τμήμα 3 Προσφυγή
Άρθρο 34
Κάθε Κράτος μέλος θεσπίζει τις διαδικασίες προσφυγής κατά των πορισμάτων και αποφάσεων, οι οποίες λαμβάνονται δυνάμει των άρθρων 28 και 32.
ΚΕΦΑΛΑΙΟ IV
Άρθρο 35
1. Κάθε Κράτος μέλος λαμβάνει όλα τα μέτρα, ώστε να εξασφαλισθεί κατά τρόπο αποτελεσματικό η επίβλεψη της υγείας των εκτιθεμένων εργαζομένων. Καθορίζει προδιαγραφές σχετικές με την ταξινόμηση των τόπων εργασίας και των εργαζομένων, με την εφαρμογή των διατάξεων, που αποβλέπουν στην πρόληψη της εκθέσεως και με τα σχετικά μέτρα ελέγχου. Καθιερώνει εξ άλλου ένα ή περισσότερα συστήματα επιθεωρήσεως, με σκοπό την επίβλεψη των εξετάσεων και ελέγχων, που προβλέπονται στην παρούσα οδηγία και την προώθηση των μέτρων επιβλέψεως και επεμβάσεως, κάθε φορά που αποδεικνύονται αναγκαία.
2. Κάθε Κράτος μέλος λαμβάνει μέτρα για την αναγνώριση της ειδικεύσεως των εμπειρογνωμόνων, που είναι υπεύθυνοι για την εξέταση και τον έλεγχο των διαφόρων μέσων προστασίας και οργάνων μετρήσεως, και την εξουσιοδότηση των ιατρών, των υπευθύνων για την ιατρική επίβλεψη των εργαζομένων της κατηγορίας Α. Προς το σκοπό αυτό, κάθε Κράτος μέλος μεριμνά για την εκπαίδευση των ειδικών αυτών.
3. Κάθε Κράτος μέλος πρέπει να εξακριβώνει, ότι τα μέσα, που είναι απαραίτητα για την καλή εκτέλεση αυτής της επιβλέψεως, έχουν τεθεί στην διάθεση των υπευθύνων υπηρεσιών. Η δημιουργία μιας ειδικευμένης υπηρεσίας προστασίας από ακτινοβολίες απαιτείται κάθε φορά, που πρόκειται για εγκαταστάσεις συνεπαγόμενες σοβαρούς κινδύνους εκθέσεως ή μολύνσεως. Η υπηρεσία αυτή, η οποία δύναται να είναι κοινή για περισσότερες εγκαταστάσεις, πρέπει να είναι διάφορη από τις μονάδες παραγωγής και εκμεταλλεύσεως.
4. Κάθε Κράτος μέλος διευκολύνει στο εσωτερικό της Κοινότητος και, βάσει καταλλήλων διαδικασιών, την πρόσβαση σε χρήσιμες πληροφορίες, που αφορούν την τοποθέτηση κάθε εκτιθεμένου εργαζομένου και τις ληφθείσες δόσεις.
5. Κάθε Κράτος μέλος καταρτίζει, προς καθοδήγηση των ιατρών που είναι υπεύθυνοι για την επίβλεψη των εκτιθεμένων εργαζομένων, ενδεικτικό κατάλογο των κριτηρίων, τα οποία πρέπει να λαμβάνονται υπόψη για να εκτιμηθεί η καταλληλότης των εργαζομένων, από απόψεως υγείας, στην έκθεση σε ιοντίζουσες ακτινοβολίες.
ΤΙΤΛΟΣ VII ΒΑΣΙΚΕΣ ΑΡΧΕΣ ΕΠΙΒΛΕΨΕΩΣ ΤΗΣ ΥΓΕΙΑΣ ΤΟΥ ΠΛΗΘΥΣΜΟΥ
Άρθρο 36
Η επίβλεψη της υγείας του πληθυσμού βασίζεται κυρίως στην εκτίμηση των δόσεων, που ελήφθησαν από τις κρίσιμες ομάδες του πληθυσμού και από τον πληθυσμό στο σύνολό του, τόσο υπό κανονικές συνθήκες, όσο και σε περίπτωση ατυχήματος.
Άρθρο 37
Επίβλεψη είναι το σύνολο των μέτρων και ελέγχων, που χρησιμεύουν στην ανίχνευση και την εξουδετέρωση των παραγόντων, οι οποίοι, κατά την παραγωγή και χρησιμοποίηση των ιοντιζουσών ακτινοβολιών ή κατά τη διάρκεια μιας οποιασδήποτε εργασίας, που συνεπάγεται έκθεση στην επίδρασή τους, ενδέχεται να αποτελέσουν για τον πληθυσμό αδικαιολόγητο κίνδυνο εκθέσεως. Η έκταση των μέσων που τίθενται σε εφαρμογή είναι συνάρτηση της σημασίας των κινδύνων εκθέσεως, κυρίως σε περίπτωση ατυχήματος, και των δημογραφικών δεδομένων.
Η επίβλεψη ασκείται:
α) επί των κρισίμων ομάδων του πληθυσμού και ιδίως σε όλους τους τόπους, στους οποίους είναι δυνατόν να υπάρχουν αυτού του είδους ομάδες-
β) επί του συνόλου της περιοχής, για την οποία το όριο δόσεως είναι αυτό, που έχει καθορισθεί για τον πληθυσμό στο σύνολό του.
Άρθρο 38
Η επίβλεψη περιλαμβάνει την εξέταση και τον έλεγχο των μέτρων προστασίας, καθώς και τους προσδιορισμούς των δόσεων, που πρέπει να πραγματοποιούνται για την προστασία του πληθυσμού.
α) Η εξέταση και ο έλεγχος των μέτρων προστασίας περιλαμβάνουν μεταξύ άλλων:
1. την εξέταση και την έγκριση των μελετών των εγκαταστάσεων, που συνεπάγονται κίνδυνο ακτινοβολίας, και των τόπων εντός της επικρατείας, στους οποίους προτείνεται να γίνουν αυτές οι εγκαταστάσεις,
2. την έγκριση νέων πυρηνικών εγκαταστάσεων, όσον αφορά την προστασία από κάθε είδους ακτινοβολία ή μόλυνση, που ενδέχεται να υπερβεί την περίμετρο της εγκαταστάσεως, λαμβάνοντας υπόψη δημογραφικές, μετεωρολογικές, γεωλογικές, υδρολογικές και οικολογικές συνθήκες,
3. την εξακρίβωση της αποτελεσματικότητος των τεχνικών μέσων προστασίας,
4. την έγκριση, από απόψεως επιβλέψεως των κινδύνων από ακτινοβολίες, συσκευών για την μέτρηση της ακτινοβολίας και της μολύνσεως,
5. την εξακρίβωση της καλής καταστάσεως λειτουργίας και ορθής χρησιμοποιήσεως των οργάνων μετρήσεως,
6. την κατάρτιση σχεδίων εκτάκτου ανάγκης και την έγκρισή τους, όταν απαιτείται,
7. την καθιέρωση και εφαρμογή τρόπων απορρίψεως των ραδιενεργών αποβλύτων και τα μέτρα, που πρέπει να λαμβάνονται όσον αφορά τις μετρήσεις.
Τα καθήκοντα, που αναφέρονται στις περιπτώσεις 1 έως 7, εκπληρούνται σύμφωνα με τους όρους, που καθορίζονται από τις αρμόδιες αρχές, σε συνάρτηση με τον υφιστάμενο βαθμό κινδύνων απο ακτινοβολίες.
β) Λαμβανομένων υπόψη των κινδύνων από ακτινοβολίες, οι προσδιορισμοί των δόσεων, που πρέπει να πραγματοποιούνται για την προστασία του πληθυσμού, περιλαμβάνουν μεταξύ των άλλων:
1. τον υπολογισμό της εξωτερικής εκθέσεως, με ένδειξη, κατά περίπτωση, της ποιότητος των εξεταζομένων ακτινοβολιών,
2. τον υπολογισμό των ραδιενεργών μολύνσεων, με ένδειξη της φύσεως και της φυσικής και χημικής καταστάσεως των ραδιενεργών μολυντικών ουσιών, καθώς και τον προσδιορισμό της ραδιενεργείας και της συγκεντρώσεώς τους,
3. τον υπολογισμό των δόσεων, τις οποίες οι κρίσιμες ομάδες πληθυσμού ενδέχεται να λάβουν υπό κανονικές ή εξαιρετικές συνθήκες και την λεπτομερή περιγραφή των χαρακτηριστικών αυτών των ομάδων,
4. τον υπολογισμό της γενετικής δόσεως και της ετησίας γενετικώς σημαντικής δόσεως, λαμβανομένων υπόψη των δημογραφικών χαρακτηριστικών. Οι δόσεις, που οφείλονται σε έκθεση σε διάφορες πηγές, πρέπει κατά το δυνατόν να προστίθενται.
γ) Η συχνότης των υπολογισμών καθορίζεται κατά τρόπο, ώστε να εξασφαλίζεται σε κάθε περίπτωση η τήρηση της παρούσης οδηγίας.
δ) Τα έγγραφα σχετικώς με την μέτρηση της εξωτερικής εκθέσεως ή της ραδιενεργού μολύνσεως, καθώς και τα αποτελέσματα του υπολογισμού των ληφθεισών δόσεων από τον πληθυσμό, πρέπει να φυλάσσονται σε αρχείο.
Άρθρο 39
1. Κάθε Κράτος μέλος καθιερώνει ένα σύστημα επιθεωρήσεως, προκειμένου να ασκεί την επίβλεψη της προστασίας της υγείας του πληθυσμού και την τήρηση των ορίων δόσεων, που καθορίζονται στα άρθρα 11 και 12.
2. Κάθε Κράτος μέλος πρέπει να προωθεί όλα τα μέτρα επιβλέψεως και επεμβάσεως κάθε φορά, που αυτά θεωρούνται αναγκαία.
3. Κάθε Κράτος μέλος λαμβάνει μέτρα για να εξασφαλίζεται και συντονίζεται κατά τρόπο αποτελεσματικό η επίβλεψη της υγείας του πληθυσμού, καθορίζει την συχνότητα των υπολογισμών και λαμβάνει όλα τα αναγκαία μέτρα, ώστε να διαπιστώνονται οι κρίσιμες ομάδες του πληθισμού, λαμβάνοντας υπόψη την πραγματική οδό μεταδόσεως της ραδιενεργείας. Εφόσον συντρέχει λόγος, τα μέτρα αυτά δύνανται να λαμβάνονται από ένα Κράτος μέλος από κοινού με άλλα Κράτη μέλη.
4. Στην περίπτωση ατυχήματος κάθε Κράτος μέλος:
α) προβλέπει στάθμες επεμβάσεως, τα μέτρα τα οποία πρέπει να ληφθούν από τις αρμόδιες αρχές και τις μεθόδους επιβλέψεως των ομάδων πληθυμού, που ενδέχεται να λάβουν δόση ανωτέρα από όρια, τα καθοριζόμενα στα άρθρα 11 και 12-
β) καθορίζει και εγκαθιστά τους μηχανισμούς επεμβάσεως, με το αναγκαίο προσωπικό και υλικό, για την διαφύλαξη και διατήρηση της υγείας του πληθυσμού. Εφόσον συντρέχει λόγος, τα μέτρα αυτά δύνανται να ληφθούν από ένα Κράτος μέλος από κοινού με άλλα Κράτη μέλη.
5. Κάθε ατύχημα, που συνεπάγεται έκθεση του πληθυσμού, πρέπει να δηλώνεται επειγόντως, όταν οι περιστάσεις το απαιτούν, στα γειτονικά Κράτη μέλη και την Επιτροπή.
Άρθρο 40
1. Τα Κράτη μέλη λαμβάνουν τα μέτρα που είναι αναγκαία για να συμμορφωθούν προς την παρούσα οδηγία εντός προθεσμίας δύο ετών από της κοινοποιήσεώς της.
2. Τα Κράτη μέλη ανακοινώνουν στην Επιτροπή τις διατάξεις, τις οποίες θεσπίζουν κατ' εφαρμογή της παρούσης οδηγίας.
Άρθρο 41
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, την 1η Ιουνίου 1976.

Labels: 10
0
9
16